section_heading: Vojna karijera
paragraph_text: Hartz je u bavarsku vojsku stupio kao kadet, nakon čega služi u Bavarskoj kraljevskoj tjelesnoj pješačkoj pukovniji u Münchenu. U lipnju 1892. je promaknut u čin poručnika, nakon čega od listopada te iste godine pohađa Bavarsku vojnu akademiju koju završava u rujnu 1895. godine. U ožujku 1897. unaprijeđen je u čin satnika, nakon čega služi u bavarskom Glavnom stožeru, te stožeru I. korpusa. Godine 1900. premješten je u bavarsko ministarstvo rata gdje radi o kadrovskom odjelu. U ministarstvu rata nalazi se do 1903. kada je raspoređen na službu u Nürnberg u stožer 5. bavarske divizije. U rujnu 1904. promaknut je u čin bojnika, te raspoređen na službu u bavarski Glavni stožer u Münchenu. Potom od 1905. služi u Glavnom stožeru u Berlinu, da bi u kolovozu 1906. bio imenovan zapovjednikom bojne u Bavarskoj kraljevskoj tjelesnoj pješačkoj pukovniji. U rujnu 1907. dostiže čin potpukovnika, nakon čega je ponovno premješten na službu u Glavni stožer u Berlinu. U siječnju 1910. imenovan je zapovjednikom Bavarske kraljevske tjelesne pješačke pukovnije tijekom koje službe je u ožujku 1910. promaknut u čin pukovnika. U listopadu 1912. postaje zapovjednikom 2. bavarske kraljevske pješačke brigade. Istodobno s tim imenovanjem unaprijeđen je u čin general bojnika. U ožujku 1913. ponovno je premješten na službu u Glavni stožer u Berlinu.Prussianmachine.com, Bernhard von Hartz, pristupljeno 26. travnja 2021.